SKRIFTLIG FORESPØRGSEL E-0757/98

af Reino Paasilinna (PSE) til Kommissionen

(18. marts 1998)

Om: Forsinkelse af projektet for ombygningen af grænsestationen ved Svetogorsk

EU er Ruslands vigtigste handelspartner. En betydelig varestrøm transporteres over den eneste fælles grænse, dvs. grænsen mellem Finland og Rusland. Der har været en eksplosionsagtig vækst i trafikken omkring grænsen i den seneste tid. En af årsagerne til de kilometerlange lastvognskøer har været de særdeles mangelfulde faciliteter på den russiske side af grænsen.

Grænsestationen ved Svetogorsk har været aktuelt som et af Tacis-projekterne siden 1996, hvor de såkaldte "grænseoverskridende midler" blev opført på EU's budget. I december fik Kommissionen en redegørelse, hvor der blev redegjort for prioriteringen af grænsestationsprojekterne i Rusland, nemlig 14 grænsestationer, hvor 12 af dem lå ved den finske grænse. Kommissionen traf på grundlag af denne redegørelse en beslutning om, at en del af 1996 - bevillingerne afsættes til forbedring af grænsestationen ved Svetogorsk og andre grænsestationer. (Projektets navn er: "Border Crossing Study Phase 2 of the Borders between EU/CEEC and NIS").

Der er imidlertid ikke påbegyndt nogen forbedringsarbejder ved grænsestationerne, selvom bevillingerne allerede er blevet tildelt. De store problemer, der hindrer handelen med godstransport, eksisterer stadig.

Kan Kommissionen oplyse:

hvornår den agter at træffe en samlet beslutning om finansiering af grænsestationen ved Svetogorsk og iværksættelse af byggeprojektet?

Svar afgivet på Kommissionens vegne af Hans Van den Broek

(24. april 1998)

Svetagorsk er et af de fire grænseovergangssteder, der er udvalgt med henblik på finansiering under Tacis-programmet for grænseoverskridende samarbejde (CBC), ved den russisk-finske grænse, hvoraf to (Svetagorsk og Salla) kræver betydelige investeringer i infrastruktur.

Målet med Tacis-programmet for grænseoverskridende samarbejde er at gøre grænseovergangsstederne mere effektive, således at trafikken kan flyde hurtigere, og at der kan undgås kødannelser uden dermed at mindske kontrolinstansernes effektivitet. Dette problem kan ikke løses alene ved at bygge bygninger; der kræves også en vidtgående ændring i de administrative procedurer, som på deres side har implikationer i form af personaleuddannelse. Der foreligger flere principspørgsmål, som kræver samtykke fra de russiske myndigheders side:

- accept af, at grænseovergangsstederne ved Svetagorsk og Salla åbnes for international trafik, når det arbejde, der finansieres via CBC-programmerne for 1996 og 1998, er tilendebragt

- accept af, at lettelse af handelen og effektiv opkrævning af told og afgifter skal være prioriteter i udviklingen af grænseovergangsstederne

- enighed om, at arbejdernes størrelsesorden skal stå i forhold til moderne arbejdsmetoder med hensyn til risikoanalyse, navnlig for toldvæsenet og grænsevagterne, således at køer ikke bare flyttes ind på parkeringspladser, men ekspederes hurtigt

- involvering af alle partnere i regeringerne, som berøres ved et grænseovergangssted, hvilket for Ruslands vedkommende vil sige otte ministerier (udenrigs- og indenrigsanliggender, transport, landbrug (to departementer - dyre- og plantesundhed), grænsevagter, told, sikkerhed og forbundsstatens udlændingekontor) tillige med den private sektor (toldspeditører, banker)

- retlige anliggender som f.eks. byggenormer, ansvar og ejerskab under bygningernes opførelse samt lovgivning vedrørende grænsepassage.

Den russiske regering fik forelagt gennemførlighedsundersøgelser til godkendelse i januar 1998, og i februar 1998 fandt der drøftelser sted om henstillingerne. På det tidspunkt var de russiske myndigheder ret forbeholdne over for Kommissionens forslag, fordi de havde håbet, at der ville blive bygget et meget større kompleks ved Svetagorsk til dobbelt så store omkostninger men uden nogen behandling af det grundlæggende problem med arbejdsmetoderne ved grænsen. Disse spørgsmål nybehandles i øjeblikket af de russiske myndigheder med bistand fra Kommissionen.

Der er i ovennævnte sag sket en god udvikling, medens andre aktiviteter, hovedsagelig en twinning af toldtjenesterne i Vyborg og Lappeenranta, har bevirket en meget effektiv støtte til det russiske toldudvalg med hensyn til forbedring af arbejdsmetoder. Kommissionen håber, at udbuddet om anlægsarbejderne i Svetagorsk kan iværksættes i juli 1998.